U-I-306/09
Natisni
Opravilna št.:
U-I-306/09
Datum odločitve:
21. 1. 2010
ECLI:
ECLI:SI:USRS:2010:U.I.306.09
Akt:
Uredba o emisiji snovi v zrak iz naprav za proizvodnjo cementa (Uradni list RS, št. 34/07), 2.3 odst. 3. čl.
Izrek:
Pobuda za začetek postopka za oceno ustavnosti in zakonitosti 3. točke drugega odstavka 3. člena Uredbe o emisiji snovi v zrak iz naprav za proizvodnjo cementa (Uradni list RS, št. 34/07) se zavrže.
Evidenčni stavek:
Krajevna skupnost ima pravni interes le za izpodbijanje predpisov, ki neposredno posegajo v njene pravice, pravne interese ali pravni položaj. Za pobude, ki jih vlaga v imenu in zaradi interesov svojih krajanov, njen pravni interes ni izkazan.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Vlagatelj:
Krajevna skupnost Ravenska vas, Zagorje ob Savi
Datum vloge:
30. 12. 2009
Vrsta odločitve:
sklep
Vrsta rešitve:
zavrženje
Dokument:
US28995
Dokument v PDF obliki:
U-I-306-09.pdf
125 KB
Prenesite datoteko
U-I-306/09-4
21. 1. 2010
SKLEP
Ustavno sodišče je v postopku za preizkus pobude Krajevne skupnosti Ravenska vas, Zagorje ob Savi, ki jo zastopa predsednik Peter Šikovec, na seji 21. januarja 2010
sklenilo:
Pobuda za začetek postopka za oceno ustavnosti in zakonitosti 3. točke drugega odstavka 3. člena Uredbe o emisiji snovi v zrak iz naprav za proizvodnjo cementa (Uradni list RS, št. 34/07) se zavrže.
Obrazložitev
1. Pobudnica meni, da je izpodbijana določba v neskladju s 14., s 34. in z 72. členom Ustave. Navaja, da so krajani, ki živijo na vplivnem območju cementarn, zaradi izpodbijane določbe, ki za cementarne ureja višjo mejno vrednost benzena, izpostavljeni večjemu tveganju, da zbolijo za levkemijo ali katero drugo obliko rakavega obolenja. Pobudnica meni, da je država dolžna krajanom zagotavljati okolje, ki ne ogroža njihovega zdravja.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja.
3. Krajevna skupnost vlaga pobudo za presojo predpisa, ki se ne nanaša na njen položaj, pač pa na položaj krajanov. Po ustaljeni ustavnosodni presoji ima krajevna skupnost pravni interes za vlaganje pobud le v primerih, če gre za presojo predpisov, ki neposredno posegajo v pravice, pravni interes ali položaj krajevne skupnosti (glede premoženja, sestave in funkcij njenih organov in podobno), ne pa tudi za vlaganje pobud za oceno predpisov, ki posegajo v pravice prebivalcev krajevne skupnosti (odločba št. U-I-298/95 z dne 27. 2. 1997, Uradni list RS, št. 15/97 in OdlUS VI, 23).
4. Ker glede na navedeno pobudnici ni bilo mogoče priznati pravnega interesa, je Ustavno sodišče pobudo zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik